1 Kon 15 - Bybelskool vir Bereane
1 Kon 15
April 7, 2020 nati@stander.co.za
Ek weet nie of jy hierdie gesien het nie, maar in vandag se Bybelgedeelte is daar iets wat my baie laat dink het aan hoe ons die krisis van die Coronavirus hanteer.
1 Konings 15 handel hoofsaaklik oor koning Asa se wel en weë. Sy koningskap word oorwegend positief beoordeel. Hy het immers selfs sy ouma Maäka as koninginmoeder afgesit omdat sy afgodsbeelde gemaak het. Dit is noemenswaardig want dikwels is ons geneig om verkeerdhede oor die hoof te sien sodra dit iemand naby aan ons is wat dit begaan.
Wat wel interessant is, is dat die geskiedskrywer vir ons meld dat Asa in sy ouderdom 'n kwaal aan sy voete opgedoen het (sien 1 Kon 15:24)
As mens die kruisverwysing opsoek, sien mens dat die boek Kronieke meer oor hierdie insident uitbrei. 2 Kronieke 16:12 lui: "In sy nege en dertigste regeringsjaar het Asa 'n uiters ernstige siekte aan sy voete opgedoen, maar selfs in dié siekte het hy nie die Here geraadpleeg nie, wel die dokters."
Ek vind dit vreeslik interessant, want ons leef in 'n tyd wat daar 'n reuse ophef van die mediese wetenskap gemaak word. En dit is ook reg so. Was dit nie vir die mediese wetenskap nie, het duisende meer mense gesterf.
Maar onlangs het ek 'n spotprent gesien wat wys dat selfs die "gode" van die onderskeie godsdienste, deesdae na die dokters draai vir hulp. Die spotprent probeer iets verwoord van die verskynsel dat almal nou hul toevlug na die mediese wetenskap neem – en dat die mediese wetenskap as't ware die nuwe "god" is.
Getrou aan die genre van spotprente, word die vinger gelê op 'n waarneming wat pynlik akkuraat is.
Vandag se gedeelte herinner my egter daaraan dat dit nie 'n moderne verskynsel is nie. Selfs die antieke mens het na dokters gegryp vir antwoorde, in plaas van na die Here.
Wat is die slotsom? Beslis nie dat dit verkeerd is om dokter toe te gaan as jy siek is nie. Ook probeer ek nie sê dat siekte – en selfs pandemies soos die Coronavirus – eintlik 'n straf van God is nie.
Al waarvoor ek pleit is dat die Skrif ons oproep om – saam met ons navraag aan die dokters – ook die Here te raadpleeg. Wat het Hy te sê van die toestand? Net dalk sensitiseer sy Gees ons vir iets wat Hy in hierdie tyd besig is om te doen.